钦定古今图书集成/明伦汇编/氏族典/第218卷 > 罗钦顺
## 钦定古今图书集成/明伦汇编/氏族典/第218卷 > 罗钦顺

按《明外史罗钦顺传》：“钦顺，字允升，泰和人。弘治六年
进士及第，授编修，迁南京国子监司业，以实行教士。
未几，奉亲归，因乞终养。刘瑾怒，夺职为民。瑾诛，复官，
迁南京太常少卿，再迁南京吏部右侍郎，入为吏部
左侍郎。世宗即位，迁南京吏部尚书。省亲乞归，改礼
部尚书。会居忧，未及拜，再起礼部尚书，辞。又改吏部”
尚书，再辞，许致仕。时张璁、桂萼以议礼骤贵，秉政树
党，屏逐正人。钦顺耻与同列，故屡诏不起。里居二十
馀年，足不入城市。日居学古楼，潜心格物致知之学。
自号“整庵。”年八十三卒。赠太子太保，谥文庄。